
„A kertek pávái velem zokogtak” − A részvét(el) poétikai lehetőségei Takács Zsuzsa India-verseiben

Takács Zsuzsa India-versei a szerepkonstrukció, a szerepbe helyezkedés, a perspektívaváltás poétikai megoldásaival elgondolkodtatnak részvét és részvétel lehetőségeiről. A Vak Remény (2018) című gyűjteményes kötetben olvasható versegyüttes egészben és részben is adekváttá teszi a részvéttapasztalat és -hiány közvetíthetőségére, továbbá az individualitás és a nyelvi jelenlét (részvétel) felszámolására tett lírai törekvések interpretációját. Dolgozatom a (nyelvi dilemmákat is felvető) vendégszövegek és keresztény allúziók jelentéssokszorozó funkciójának kérdését, az arcadás és hangkölcsönzés prosopopeia alakzatában megmutatkozó lehetőségfeltételeit, a kiszolgáltatottság megjelenítését és az önreflexió eljárásait helyezi poétikai vizsgálódásának fókuszába, miközben rámutat a költészet meghatározó előzményeinek, viszonyítási pontjainak számító újholdas líra hatásaira. A magaspresztízsű versformát (szonettet) működtető költemények rekonstruálhatóvá teszik a versbeszélőként azonosítható Kalkuttai Teréz tevékenységének lefolyását, a versek dinamikáját mégis a folyamatos kétség, a meggyőződések és az elbizonytalanodások hullámzása adja. Bár a verseket összefogó cím (szubkontinensnév) a kuriozitás színrevitelére enged következtetni, az idegenségfogalom kezelése az emberi kapcsolatokra, a másikkal való azonosulási lehetőségekre vonatkozik. Az elemzések rávilágítanak a makrociklus további vizsgálódásokat lehetővé tevő komplexitására, az ötletek pillangóeffektusaira.



